Document ID: /roh_data/filtered/fineweb-2-filterrobots_roh.jsonl.gz/69830

L'incumbensà spezial da l'ONU e da la Liga Araba, Kofi Annan, duai viagiar glindesdi en la chapitala siriana Damascus e manar in discurs cun il reschim da Baschar Al-Assad.
Annan aveva ensemen cun il secretari general da l'ONU Ban Ki Moon crititgà a moda severa la mazzacra en la citad Al-Hula ed appellà a la regenza siriana da chalar da duvrar armas grevas en territoris abitads.
11.34
La mazzacra da l'armada da la Siria en la citad Hula è vegnida condemnada internaziunalmain. Il secretari general da l'ONU, Ban Ki Moon, e l'incumbensà spezial per la Siria, Kofi Annan, han numnà l'attatga ina violaziun dal dretg internaziunal.
Tar l'attatga èn mortas 92 persunas. Ban ed Annan, sco era la ministra da l'exteriur americana, Hillary Clinton, pretendan dal president Baschar al-Assad, da terminar la violenza e da sa tegnair vid il plan da pasch d'Annan.
Reacziun da la cuminanza internaziunala
Cun sgarschur e pleds recents ha la cuminanza internaziunala reagì sin l'attatga da l'armada da la Siria en la citad da Hula.
Ils Stadis Unids da l'America ed auters stadis han condemnà la mazzacra. Ils responsabels hajan da vegnir avant dretgira, ha ditg la ministra da l'exteriur americana Hillary Clinton. (sd/sda)